open-index/open-wikipedia-markdown huggingface dataset:
Λουπικίνος (μάγιστρος του ιππικού)

Ο **Φλάβιος Λουπικίνος**, λατιν.: *Flavius Lupicinus* (4ος αι.) ήταν Ρωμαίος στρατιωτικός διοικητής. Διορίστηκε *magister equitum* το 357, αλλά έπεσε σε δυσμένεια, όταν αρνήθηκε να τάσσεται με τον Ιουλιανό, όταν ο στρατός τον ανακήρυξε Αύγουστο. Μετά το τέλος τού Ιουλιανού, διορίστηκε *magister equitum per orientes* το 363. Το 365 ήταν ο ανώτερος διοικητής στην εκστρατεία του Αυτοκράτορα Ουάλη εναντίον του σφετεριστή Προκόπιου, και, μετά την ήττα του Προκόπιου, διορίστηκε ύπατος το 367.

## Στρατιωτική θητεία
Κατά τη διάρκεια της βασιλείας του Αυτοκράτορα Κωνστάντιου Β', ο Λουπικίνος ονομάστηκε magister equitum (διοικητής του ιππικού) το 357. Ο Λουπικίνος ανέλαβε ηγετικό ρόλο στην εκστρατεία του Αυτοκράτορα Ιουλιανού κατά μήκος του Ρήνου εναντίον των Σαλίων Φράγκων και των Αλαμανών. Σε μία περίπτωση, κατέστρωσε ένα επιτυχημένο σχέδιο, σύμφωνα με το οποίο 300 Ρωμαίοι στρατιώτες διέσχισαν κρυφά τον Ρήνο τη νύχτα, και επιτέθηκαν στο στρατόπεδο των Αλαμαννών στην απέναντι όχθη. Αυτό επέτρεψε στο κύριο σώμα του στρατού του Ιουλιανού να διασχίσει τον Ρήνο, και να νικήσει γρήγορα, και να αποδεχτεί την παράδοση των πέντε συνομόσπονδων Αλαμαννικών βασιλέων.

Η Ρωμαϊκή επισκοπή της Βρετανίας δέχτηκε εισβολή από τα βόρεια και από την Ιβερνία προς τα δυτικά το 360. Ο Λουπικίνος στάλθηκε εκεί από τον Ιουλιανό, για να αποτρέψει τις επιθέσεις. Ωστόσο, η διαταγή του ήρθε την ίδια στιγμή που ο Κωνστάντιος Β΄ διέταξε τον Λουπικίνο να στραφεί ανατολικά εναντίον των Περσών. Μη θέλοντας να βαδίσει ανατολικά, ο στρατός του Ιουλιανού στασίασε και τον ανακήρυξε Αύγουστο αντί του Κωνστάντιου Β΄. Αρνούμενος να ταχθεί με τον Ιουλιανό στον επικείμενο εμφύλιο πόλεμο, ο Λουπικίνος έχασε την εύνοιά του και συνελήφθη από τα στρατεύματα του Ιουλιανού. Μετά το τέλος του Αυτοκράτορα Ιουλιανού το 363, ο διάδοχος του Ιουλιανού, Ιοβιανός, επανέφερε τον Λουπικίνο στην υπηρεσία, και τον διόρισε m*agister equitum per Orientum* (διοικητή του ιππικού της Ανατολής). Ο Λουπικίνος συνέχισε σε αυτή την αρχηγία μετά το τέλος τού Ιοβιανού το 364, και καθ' όλη τη διάρκεια της βασιλείας του νεοεκλεγέντα Αυτοκράτορα Βαλεντινιανού Α΄ και τού αδελφού τού Βαλεντινιανού, Ουάλη.

Το 365 έγινε απόπειρα σφετερισμού του ανατολικού τμήματος της Αυτοκρατορίας από τον Προκόπιο. Ο Λουπικίνος ήταν ο ανώτερος διοικητής του Αυτοκράτορα Ουάλη εναντίον των επαναστατικών στρατευμάτων που κατείχαν τη Μικρά Ασία. Μετά από μια σειρά νικών και την ανατροπή του Προκόπιου το 366, ο Λουπικίνος ανταμείφθηκε με την υπατική εξουσία τον επόμενο χρόνο. Ο συνάδελφός του στην ύπατη εξουσία ήταν ο δυτικός στρατιωτικός διοικητής, Ιοβίνος.

Ο Λουπικίνος δεν πρέπει να συγχέεται με τον Λουπικίνο, στρατηγό στους Γοτθικούς πολέμους της δεκαετίας του 370.

## Αναφορές
* Seeck, Otto, "Lupicinus 1", Realencyclopädie der classischen Altertumswissenschaft, volume XIII.2, column 1844 (Stuttgart, 1927).
* *Lupicinus 6*, in *The Prosopography of the Later Roman Empire*, vol. 1, pp.&nbsp;520f.

Κατηγορία:Ρωμαίοι ύπατοι του 4ου αιώνα
Ταύρος (ύπατος το 361)

Ο **Φλάβιος Ταύρος**, λατιν.: *Flavius Taurus* (άκμασε το 355 &#x2013; 361) ήταν πολιτικός και στρατιωτικός αξιωματικός της Ρωμαϊκής Αυτοκρατορίας. Διετέλεσε πραιτωριανός έπαρχος της Ιταλίας και της Αφρικής και ύπατος το 361 μ.Χ.

## Βιογραφία
Ο πατέρας του ήταν ταπεινής καταγωγής. Ο Ταύρος απέκτησε τρία παιδιά, τον Αρμόνιο, που απεβίωσε περίπου το 391, τον Ευτυχιανό, πραιτωριανό έπαρχο της Ανατολής και ύπατο το 398, και τον Αυρηλιανό, πραιτωριανό έπαρχο της Ανατολής και ύπατο το 400.

Ο Ταύρος ήταν πραιτωριανός έπαρχος της Ιταλίας και της Αφρικής, όπως και ο *[[Πατρίκιοι|Πατρίκιος]]*, από το 355 έως το 361, και ύπατος το 361. Κατά το έτος της θητείας του ως υπάτου, ο Καίσαρας Ιουλιανός, που βρισκόταν στη Γαλατία, ανακηρύχθηκε Αύγουστος από τα στρατεύματα, και κινήθηκε με τον στρατό εναντίον του Αυγούστου Κωνστάντιου Β', ο οποίος βρισκόταν στην Ανατολή. Όταν έφθασε στη Ρώμη η είδηση ότι ο Ιουλιανός είχε διασχίσει τις Άλπεις, οι ύπατοι Ταύρος και Φλωρέντιος, οι οποίοι υποστήριζαν τον Κωνστάντιο, έφυγαν από την πόλη. Στη συνέχεια, ο Ιουλιανός τους είχε αναφέρει σε έγγραφα ως φυγάδες ύπατους.  Ο Ταύρος αργότερα καταδικάστηκε γι' αυτή τη φυγή στη δίκη, που διεξήχθη στη Χαλκηδόνα το 361 και στάλθηκε εξόριστος στο Βερτσέλλι.

## Παραπομπές


## Βιβλιογραφία
* Jones, Arnold Hugh Martin, John Robert Martindale, John Morris, *The Prosopography of the Later Roman Empire*, Volume 1, Cambridge University Press, 1992, , p.&nbsp;1146

Κατηγορία:Πατρίκιοι
Κατηγορία:Ρωμαίοι ύπατοι του 4ου αιώνα
Σχίνος Κορινθίας

Ο **Σχίνος** είναι οικισμός στην Κορινθία, ο οποίος διοικητικά ανήκει στον δήμο Λουτρακίου-Περαχώρας-Αγίων Θεωδώρων. Βρίσκεται στους πρόποδες των Γερανείων και έχει πληθυσμό 58 κατοίκων σύμφωνα με την απογραφή του 2011. Απέχει περίπου 6,5 χιλιόμετρα από την Περαχώρα και 8 από το Λουτράκι. Κατά τη διοικητική διαίρεση της Ελλάδας με το σχέδιο Καποδίστριας, ως το 2010, ο Σχίνος ανήκε στο τοπικό διαμέρισμα Πισίων, του πρώην Δήμου Λουτρακίου-Περαχώρας. Είναι μικρός οικισμός, γνωστός για την παραλία του και αποτελεί πόλο έλξης τους καλοκαιρινούς μήνες.

## Παραπομπές

Κατηγορία:Χωριά της περιφερειακής ενότητας Κορινθίας
Κατηγορία:Δήμος Λουτρακίου - Περαχώρας - Αγίων Θεοδώρων
Ευσέβιος (ύπατος το 359)

Ο **Φλάβιος Ευσέβιος** (απεβ. μετά το 371) ήταν Ρωμαίος συγκλητικός, κουνιάδος του Αυτοκράτορα Κωνστάντιου Β΄.

## Βιογραφία
Γεννημένος σε οικογένεια με καταγωγή από την πόλη της Θεσσαλονίκης και μακεδονικής καταγωγής, ο Ευσέβιος ήταν γιος του Φλάβιου Ευσέβιου υπάτου του 347. Πιθανώς μέσω της επιρροής τής αδελφής του Ευσεβίας, συζύγου του Κωνστάντιου Β΄, ο Ευσέβιος διορίστηκε κυβερνήτης της επαρχίας του Ελλησπόντου το 355. Ενώ βρισκόταν εδώ, ήταν γνωστός ως αποτελεσματικός κυβερνήτης και ήταν καλύτερος σε σχέση με τους προκατόχους του.

Μετά την ολοκλήρωση τής θητείας του, πήγε στην Αντιόχεια όπου ενημερώθηκε για τον διορισμό του ως κυβερνήτη τής Βιθυνίας και του Πόντου, τον οποίο κατείχε το 356. Στη συνέχεια, διορίστηκε *ύπατος πρότερος* μαζί με τον αδελφό του Φλάβιο Υπάτιο το 359.

Τελικά, επιστρέφοντας στην Αντιόχεια, ήταν εδώ το 371 που ο Ευσέβιος κατηγορήθηκε για προδοσία, και δικάστηκε κατά τη διάρκεια της βασιλείας του Αυτοκράτορα Ουάλη. Αν και κρίθηκε ένοχος, του επιβλήθηκε πρόστιμο και εξορίστηκε, αλλά σύντομα ανακλήθηκε από την εξορία του από τον Αυτοκράτορα και ο πλούτος και η θέση του αποκαταστάθηκαν.

Ως Χριστιανός,  ο Ευσέβιος θαυμαζόταν βαθιά από τον διδάσκαλο της ρητορικής Λιβάνιο, ο οποίος τον περιέγραψε ως εξαιρετικό ρήτορα. Κάποια στιγμή, ο Αυτοκράτορας τον προήγαγε στο βαθμό του πατρίκιου. 

## Παραπομπές


## Πηγές
* Martindale, J. R.; Jones, A. H. M, *The Prosopography of the Later Roman Empire*, Vol. I AD 260–395, Cambridge University Press (1971)

Κατηγορία:Φλάβιοι
Κατηγορία:Ύστεροι Ρωμαϊκοί Αυτοκρατορικοί πολιτικοί αξιωματούχοι
Κατηγορία:Ρωμαίοι ύπατοι του 4ου αιώνα
Και όμως κινείται

[thumb|300px|Το [ηλιακό σύστημα (όχι υπό κλίμακα).]]

Η φράση **Και όμως κινείται** (Ιταλικά: *E pur si muove*) αποδίδεται στον Ιταλό αστρονόμο, φυσικό και μαθηματικό του 17ου αιώνα Γαλιλαίο Γαλιλέι (1564 - 1642). Σύμφωνα με την παράδοση, τη φράση αυτή την ψιθύρισε μετά τη δίκη του από την Ιερά Εξέταση το 1633, όταν τον ανάγκασαν να αποκηρύξει δημόσια την υποστήριξή του στο ηλιοκεντρικό σύστημα του Κοπέρνικου, δηλαδή την ιδέα ότι η Γη κινείται γύρω από τον Ήλιο και όχι το αντίθετο.

## Ιστορική εγκυρότητα
Δεν υπάρχουν αποδείξεις ότι ο Γαλιλαίος είπε όντως αυτή τη φράση και δεν αναφέρεται σε καμία πηγή της εποχής. Πρωτοεμφανίζεται σε βιογραφία του 18ου αιώνα, αρκετές δεκαετίες μετά τον θάνατό του, και πιθανόν αποτελεί λαϊκό μύθο ή συμβολική προσθήκη που ενισχύει τον ηρωικό του χαρακτήρα.

Η παλαιότερη βιογραφία του Γαλιλαίου, γραμμένη από τον μαθητή του Βιντσέντζο Βιβιάνι το 1655 - 1656, δεν αναφέρει αυτή τη φράση, και τα αρχεία της δίκης του δεν την αναφέρουν. Μερικοί συγγραφείς λένε ότι θα ήταν απερίσκεπτο εκ μέρους του Γαλιλαίου να είχε πει κάτι τέτοιο μπροστά στην Ιερά Εξέταση. 

## Σημασία
Η φράση «Και όμως κινείται» δηλώνει την επιμονή στην αλήθεια, ακόμα κι όταν αυτή αμφισβητείται ή καταπνίγεται από την εξουσία. Ο Γαλιλαίος, ακόμα κι αν αναγκάστηκε να ανακαλέσει τις απόψεις του για να αποφύγει τα βασανιστήρια ή τη θανατική ποινή, πίστευε βαθιά ότι η Γη όντως κινείται, ασχέτως της πίεσης που του ασκούσαν να πει το αντίθετο.

Η φράση έχει γίνει διαχρονικό σύμβολο για την ελευθερία της σκέψης, την αντίσταση στην καταπίεση και την υπεράσπιση της επιστημονικής αλήθειας απέναντι σε δογματικές αρχές.

Σε μια διάλεξη που δόθηκε στο Πανεπιστήμιο Κολούμπια το χειμερινό εξάμηνο του 1909, στο πλαίσιο μιας σειράς αφιερωμένων στον Κάρολο Δαρβίνο και την επιρροή του στην επιστήμη, ο Τζον Ντιούι δήλωσε ότι ο Δαρβίνος «είπε για τα είδη αυτό που είχε πει ο Γαλιλαίος για τη Γη: Και όμως κινείται».

Η φράση εξακολουθεί να χρησιμοποιείται, στη δημοσιογραφική και την καθομιλουμένη γλώσσα, για να εκφράσει μια αμφιβολία ή μια εσωτερική βεβαιότητα που αντιστέκεται σε όλες τις διαβεβαιώσεις (ή τους εκφοβισμούς) που παρέχει ο συνομιλητής.

## Παραπομπές


Κατηγορία:Φράσεις
Κατηγορία:Επιστήμη
Κατηγορία:Φιλοσοφία
Κατηγορία:Θρησκεία
Κλαύδιος Αντώνιος

Ο **Φλ. Κλαύδιος Αντώνιος**, λατιν.: Claudius Antonius (άκμασε τις δεκαετίες 370 - 380) ήταν Ρωμαίος πολιτικός υπό τη βασιλεία των Βαλεντινιανού Α΄, Γρατιανού και Θεοδοσίου Α΄. Διορίστηκε ύπατος το 382 μ.Χ. μαζί με τον Αφράνιο Συάγριο.

## Βιογραφία
Πιθανώς ισπανικής καταγωγής, ο Κλαύδιος Αντώνιος ήταν γραφειοκράτης καριέρας και Χριστιανός. Γύρω στο έτος 370 μ.Χ. ήταν ο *magister scrinii*, ένας από τους αυτοκρατορικούς γραμματείς, του Αυτοκράτορα Βαλεντινιανού Α΄. Μέχρι το 373 μ.Χ. ο Αντώνιος υπηρετούσε ως *[[Κυαίστωρ του ιερού παλατίου|quaestor sacri palatii]]*, όπου τα καθήκοντά του περιελάμβαναν τη σύνταξη αυτοκρατορικών λόγων για τον Βαλεντινιανό, για να απευθυνθεί στη Σύγκλητο. Το τέλος του Βαλεντινιανού Α΄ το 375 οδήγησε σε εκκαθάριση της γραφειοκρατίας από τον Γρατιανό, αλλά ο Αντώνιος όχι μόνο επέζησε, αλλά κατάφερε να ευημερήσει υπό τη νέα διοίκηση. Από το 376 έως το 377 μ.Χ., διορίστηκε πραιτωριανός έπαρχος της Γαλατίας και από το 377 έως το 378 ήταν πραιτωριανός έπαρχος της Ιταλίας. Κατά τη διάρκεια αυτής της περιόδου, ο Αντώνιος ήταν υποστηρικτής του Αυσόνιου, και έπαιξε καθοριστικό ρόλο στη δημιουργία μίας αυλικής συμμαχίας μεταξύ της γαλατο-ρωμαϊκής και της ρωμαιο-ισπανικής αριστοκρατίας, η οποία περιελάμβανε την άνοδο του στρατηγού και μελλοντικού Αυτοκράτορα, Θεοδοσίου Α΄. Ο Αντώνιος ήταν υπεύθυνος για την εφαρμογή του σχολικού νόμου του Γρατιανού του Μαΐου 376 (που επιδοτούσε την απασχόληση γραμματικών και ρητόρων), καθώς και διαταγμάτων, που διευκρίνιζαν τη σχέση μεταξύ της πολιτικής και της στρατιωτικής δικαστικής σφαίρας στην επαρχία της Γαλατίας, και ενίσχυαν την εξουσία του διοικητικού *βικάριου*.

Μετά τη θητεία του ως έπαρχος του πραιτορίου, ο Αντώνιος ακολούθησε τον Αυτοκράτορα Θεοδόσιο Α΄ και μετακινήθηκε στην ανατολική αυλή της Κωνσταντινούπολης, και το 383 μ.Χ. διορίστηκε *[[Ύπατος (Αρχαία Ρώμη)|πρόεδρος]]*, με τον Αφράνιο Συάγριο ως συνεργάτη του. Η άνοδος του Αντώνιου στη θέση τού υπάτου οφειλόταν στους γαμήλιους δεσμούς του με τον Θεοδόσιο Α΄. Οι Mάρτιντεϊλ και Τζόουνς εικάζουν ότι ο Αντώνιος είχε μία αδελφή, τη Μαρία, η οποία ήταν παντρεμένη με τον αδελφό τού Θεοδοσίου, Ονώριο. Ο Αντώνιος έγραφε τραγωδίες στον ελεύθερο χρόνο του, και λάμβανε αλληλογραφία από τον Κόιντο Αυρήλιο Σύμμαχο, ο οποίος τον επαίνεσε για τα λογοτεχνικά του επιτεύγματα, ενώ ο Αντώνιος προώθησε τη συγκλητική σταδιοδρομία του Σύμμαχου. Αλληλογραφούσε επίσης με τον Άγιο Αμβρόσιο, με τον οποίο προφανώς απολάμβανε καλές σχέσεις. 

## Παραπομπές


## Πηγές
* *CLRE* – 
* Martindale, J. R.; Jones, A. H. M, *The Prosopography of the Later Roman Empire, Vol. I AD 260-395*, Cambridge University Press (1971)
* Sivan, Hagith, *Ausonius of Bordeaux: Genesis of a Gallic Aristocracy* (1993)

Κατηγορία:Ύστεροι Ρωμαϊκοί Αυτοκρατορικοί πολιτικοί αξιωματούχοι
Κατηγορία:Χριστιανοί του 4ου αιώνα
Κατηγορία:Ρωμαίοι ύπατοι του 4ου αιώνα
Όλιβερ Γκλάσνερ

O **Όλιβερ Γκλάσνερ** (γερμανικά: *Oliver Glasner*, 28 Αυγούστου 1974) είναι Αυστριακός πρώην ποδοσφαιριστής και νυν προπονητής ποδοσφαίρου, ο οποίος αγωνιζόταν ως κεντρικός αμυντικός. Επί του παρόντος είναι προπονητής της Κρίσταλ Πάλας.

## Ποδοσφαιρική καριέρα
Ο Γκλάσνερ αγωνίστηκε σχεδόν σε όλη την επαγγελματική του καριέρα στη Ριντ (1992–2011), καταγράφοντας 516 συμμετοχές και 27 τέρματα. Τη σεζόν 2003–04 αγωνίστηκε δανεικός στη ΛΑΣΚ, μετρώντας μόλις 3 εμφανίσεις πριν επιστρέψει στη Ριντ την επόμενη σεζόν. Τερμάτισε την ποδοσφαιρική του καριέρα λόγω εγκεφαλικής αιμορραγίας που υπέστη σε προπόνηση για το ψηλό παιχνίδι, είχε προηγηθεί σύγκρουση κεφαλιών σε αγώνα με τη Ραπίντ Βιέννης, που προκάλεσε τραυματισμό πάνω από το μάτι και ήπια διάσειση. Σε 19 χρόνια καριέρας κατέγραψε συνολικά 519 επίσημες συμμετοχές.

Αν και δεν αγωνίστηκε ποτέ με την εθνική ανδρών της Αυστρίας, εκπροσώπησε την ομάδα Κ-21 μεταξύ 1993 και 1995 (9 συμμετοχές).

## Προπονητική καριέρα
Μετά την αποχώρησή του από την ενεργό δράση, ο Γκλάσνερ ανέλαβε καθήκοντα αθλητικού διευθυντή στη Ρεντ Μπουλ Σάλτσμπουργκ και στη συνέχεια έγινε βοηθός του Ρότζερ Σμιτ, συνεργασία που συνεχίστηκε μέχρι το 2014. Δεν ακολούθησε τον Σμιτ στη Μπάγερ Λεβερκούζεν και ξεκίνησε την καριέρα του ως πρώτος προπονητής στη Ριντ, όπου παρέμεινε για έναν χρόνο.

Το 2015 επέστρεψε στη ΛΑΣΚ, αναλαμβάνοντας παράλληλα και τη θέση του αθλητικού διευθυντή. Υπό την καθοδήγησή του, η ομάδα της Λιντς εξασφάλισε συμμετοχή στον τρίτο προκριματικό γύρο του Γιουρόπα Λιγκ 2018–19 (η πρώτη παρουσία σε ευρωπαϊκή διοργάνωση από το 2000) και αργότερα στην ίδια φάση του Τσάμπιονς Λιγκ. Στη συνέχεια προπόνησε τη Βόλφσμπουργκ για δύο σεζόν πριν υπογράψει με την Άιντραχτ Φρανκφούρτης έως το 2024.

Παρά την ασταθή πορεία στην Μπούντεσλιγκα, η Άιντραχτ είχε εξαιρετική παρουσία στο Γιουρόπα Λιγκ 2021–22, αποκλείοντας τις Μπαρτσελόνα και Γουέστ Χαμ μέχρι τον τελικό κόντρα στους Ρέιντζερς. Μετά από 97 αγώνες, αποχώρησε από τον σύλλογο στο τέλος της σεζόν 2022–23, ένα χρόνο πριν τη λήξη του συμβολαίου του.

To 2024, ανέλαβε προπονητής της Κρίσταλ Πάλας. Το 2025 κατέκτησε το Κύπελλο Αγγλίας, τον πρώτο τίτλο στην ιστορία του συλλόγου, απέναντι στη Μάντσεστερ Σίτι. Την ίδια χρονιά κατέκτησε και το Κομιούνιτι Σιλντ κόντρα στην πρωταθλήτρια Λίβερπουλ.

## Παραπομπές


## Εξωτερικοί σύνδεσμοι

* 
* 

Κατηγορία:Αυστριακοί ποδοσφαιριστές
Κατηγορία:Αυστριακοί προπονητές ποδοσφαίρου
Κατηγορία:Αμυντικοί ποδοσφαιριστές
Κατηγορία:Ποδοσφαιριστές ΣΦ Ριντ
Κατηγορία:Ποδοσφαιριστές ΛΑΣΚ
Κατηγορία:Ποδοσφαιριστές Β΄ Κατηγορίας Αυστρίας
Κατηγορία:Ποδοσφαιριστές Μπουντεσλίγκα Αυστρίας
Κατηγορία:Προπονητές ποδοσφαίρου ΛΑΣΚ
Κατηγορία:Προπονητές ποδοσφαίρου Άιντραχτ Φραγκφούρτης
Κατηγορία:Προπονητές ποδοσφαίρου Κρίσταλ Πάλας ΦΚ
Κατηγορία:Προπονητές ποδοσφαίρου Μπούντεσλιγκα
Κατηγορία:Προπονητές της Πρέμιερ Λιγκ
Κατηγορία:Προπονητές νικητές ΟΥΕΦΑ Γιουρόπα Λιγκ
Αρβιτίων

Ο **Φλάβιος Αρβιτίων**, λατιν.: *Flavius Arbitio* (άκμασε το 354–366 μ.Χ.) ήταν Ρωμαίος στρατηγός και ύπατος, που έζησε στα μέσα του 4ου αι. μ.Χ.

## Κατά τη βασιλεία του Κωνστάντιου Β΄
Ο Αρβιτίων ήταν στρατηγός του Κωνσταντίνου Α΄. Υπό τον Κωνστάντιο Β΄, γιο και διάδοχο του Κωνσταντίνου Α΄, έγινε magister equitum (διοικητής του ιππικού). Ο Αρβιτίων ήταν ένας πολύ έμπιστος αυλικός του Κωνστάντιου Β΄ και ορισμένοι σύγχρονοι ιστορικοί έχουν υποστηρίξει ότι ήταν ο στρατιωτικός του ισχυρός άνδρας. Το 355 διορίστηκε ύπατος μαζί με τον Κόιντο Φλάβιο Μαίσιο Εγνάτιο Λολλιανό.

Ο Αρβιτίων κίνησε την περιέργεια εναντίον του Κλαύδιου Σιλβανού, του Ουρσικίνου και του Βαρβάτιου και έπαιξε ρόλο στην πτώση τους. Ο ιστορικός Αμμιανός Μαρκελλίνος λέει ότι ήταν «έντονος και πρόθυμος να σχεδιάζει προδοσία» και τον περιγράφει ως «άστατο κόλακα» προς τον Κωνστάντιο Β΄.

## Κατά τη βασιλεία του Ιουλιανού
Μετά το τέλος του Κωνστάντιου Β΄ το 361, ο Αρβιτίων διορίστηκε πρόεδρος του δικαστηρίου της Χαλκηδόνας από τον νέο Αυτοκράτορα Ιουλιανό. Σε αυτή τη θέση ήταν υπεύθυνος για την καταδίκη του Παύλου Κατένα και πολλών υπουργών και οπαδών του Κωνστάντιου Β΄. Ο Αρβιτίων δεν συμμετείχε στην Περσική εκστρατεία του Ιουλιανού, αλλά αποσύρθηκε για να ζήσει ως ιδιώτης πολίτης.

## Κατά τη βασιλεία του Ουάλη
Το 365 ο Προκόπιος, συγγενής του αποβιώσαντος Αυτοκράτορα Ιουλιανού, επιχείρησε να καταλάβει τον έλεγχο του Ανατολικού μισού της Ρωμαϊκής Αυτοκρατορίας από τον Ουάλη. Ο Αρβιτίων αγνόησε την κλήση του Προκόπιου, και ο σφετεριστής, ο οποίος ήλπιζε να κανονίσει μία συμμαχία, αντ' αυτού δήμευσε τις περιουσίες του Αρβιτίωνα. Αυτή η ενέργεια οδήγησε τον Αρβιτίωνα να ταχθεί με τον Ουάλη, ο οποίος τον διόρισε "ad hoc *magister militum* ".  Κατά τη διάρκεια της επακόλουθης εκστρατείας, ο Αρβιτίων συνάντησε έναν παλαιό φίλο, τον Γομοάριο, ο οποίος υπηρετούσε στον αντίπαλο στρατό, και τον έπεισε να λιποτακτήσει στον Ουάλη. Ο Προκόπιος τελικά συνελήφθη και εκτελέστηκε.

Τι συνέβη στον Αρβιτίωνα μετά από αυτό το διάστημα, είναι άγνωστο, αν και είναι λογικό να υποθέσουμε ότι αποσύρθηκε και στη συνέχεια απεβίωσε, χωρίς να αναλάβει περαιτέρω δράση σε κρατικά ζητήματα.

## Παραπομπές


## Πηγές
* Αμμιανός Μαρκελλίνος, Κλασική Βιβλιοθήκη Loeb
* Λένσκι, ΝΕ, *Η αποτυχία της αυτοκρατορίας: Ο Ουάλης και το Ρωμαϊκό Κράτος τον τέταρτο αιώνα μ.Χ. (2002)*

Κατηγορία:Αρχαίοι Ρωμαίοι στρατηγοί
Κατηγορία:Ρωμαίοι ύπατοι του 4ου αιώνα
Οβίνιος Γαλλικανός

Ο **Οβίνιος Γαλλικανός, λατιν.: Ovinius Gallicanus** (άκμασε το 293 317) ήταν συγκλητικός της Ρωμαϊκής Αυτοκρατορίας, πιθανώς ο πρώτος Χριστιανός Ρωμαίος ύπατος.

Το 293 ή το 300 ήταν ο *επιμελητής* (curator) του Teanum Sidicinum. Στις 4 Αυγούστου 316 αναφέρεται ως *[[Πολίαρχος|έπαρχος της πόλης]]* (praefectus urbi) της Ρώμης, διάδοχος του Γάιου Βέτιου Κοσίνιου Ρουφίνου, και διατήρησε το αξίωμα τουλάχιστον μέχρι τις 15 Μαΐου 317, τη χρονιά που ήταν επίσης ύπατος, για να τον διαδεχθεί ο Σεπτίμιος Βάσσος.

Θα μπορούσε να ταυτιστεί με τον Γαλλικανό, ο οποίος έδωσε κάποιες εκτάσεις στην εκκλησία των Αγίων Πέτρου, Παύλου και Ιωάννη του Βαπτιστή στην Όστια.

## Βιβλιογραφία
* "Ovinius Gallicanus 3", *[[Prosopography of the Later Roman Empire]]*, Volume 1, Cambridge University Press, 1992, , p. 383.
* *Abhandlungen der sächsischen Akademie der Wissenschaften zu Leipzig, philologisch-historische Klasse*, Akademie-Verlag, 1850, p. 39.
*Champlin, Edward. "Saint Gallicanus (Consul 317)". *Phoenix* **36**, 1 (1982): 71–76 .
* Moncur, David, and Peter J. Heather (eds.), *Politics, Philosophy, and Empire in the Fourth Century: Select Orations of Themistius*, Liverpool University Press, 2001, , p. 58.
* Hedrick, Charles W., *History and Silence: Purge and Rehabilitation of Memory in Late Antiquity*, University of Texas Press, 2000, , p. 55.

Κατηγορία:Πολίαρχοι Ρώμης
Κατηγορία:Ύπατοι της Ρωμαϊκής Αυτοκρατορίας
Κατηγορία:Ρωμαίοι του 4ου αιώνα
Κατηγορία:Ρωμαίοι του 3ου αιώνα
Λίμνη Νευρών (Αλβανία)

Η λίμνη **Νευρών** είναι η μεγαλύτερη γνωστή υπόγεια θερμική λίμνη στον κόσμο.  Βρίσκεται στην Αλβανία, δίπλα ακριβώς από τα ελληνοαλβανικά σύνορα, 8,5 χιλιόμετρα βορειοδυτικά της Κόνιτσας και 8,5 χιλιόμετρα νοτιοανατολικά της αλβανικής πόλης Λεσκοβίκι.

Εντοπίστηκε τον Φεβρουάριο του 2025, ενώ οι έρευνες ξεκίνησαν το 2021, όταν μια ομάδα Τσέχων σπηλαιολόγων —με επικεφαλής τον Marek Audy— διέκρινε μια έντονη στήλη ατμού να υψώνεται από τον λόφο. «*Η διαδικασία ανακάλυψης και χαρτογράφησης της σπηλιάς ήταν μακρά και απαιτητική. Ο Audy περιγράφει τις πρώτες στιγμές μέσα στη σπηλιά: «Όταν μπήκαμε για πρώτη φορά σε αυτή τη σπηλιά και είδαμε τη λίμνη, μείναμε κατάπληκτοι. Ήταν σαν να μπαίναμε σε έναν άλλο κόσμο». Η ομάδα αντιμετώπισε πολλές δυσκολίες —για παράδειγμα, την παρουσία επικίνδυνων αερίων. «Έπρεπε να έχουμε ανιχνευτές αερίων, ώστε να μπορούμε να ειδοποιηθούμε έγκαιρα», εξηγεί ο Audy τη δυσκολία της εξερεύνησης. Παρ’ όλα αυτά, η ομάδα συνέχισε, παρακινούμενη από την επιθυμία για γνώση και επιστημονική προσφορά.*»

Η λίμνη είναι θερμική, καθώς το θερμό νερό που αναβλύζει στο σπήλαιο τροφοδοτείται από γεωθερμικά ρεύματα και παραμένει σε σταθερά υψηλή θερμοκρασία, ακόμη και στα βαθύτερα σημεία της. Ονομάστηκε “Lake Neuron” προς τιμήν τού τσεχικού ιδρύματος Neuron, το οποίο χρηματοδότησε την αποστολή.

Υδρογεωλογικές μελέτες έδειξαν ότι το νερό είναι πλούσιο σε υδρόθειο, το οποίο μόλις έρχεται σε επαφή με τον αέρα οξειδώνεται και παράγει θειικό οξύ, που διαβρώνει τον ασβεστόλιθο, διαμορφώνοντας συνεχώς το σπηλαιώδες άνοιγμα.

## Παραπομπές


## Βιβλιογραφία
* 

* 

Κατηγορία:Λίμνες της Αλβανίας
Ούλπιος Λιμένιος

Ο **Ούλπιος Λιμένιος**, λατιν.: *Ulpius Limenius* (απεβ στις 8 Απριλίου 349 μ.Χ.) ήταν Ρωμαίος πολιτικός, που διορίστηκε ύπατος το 349 μ.Χ.

## Βιογραφία
Πιθανώς μέλος των ευγενών και μέλος της ανατολικής Συγκλήτου, ο Λιμένιος διορίστηκε ανθύπατος της Κωνσταντινούπολης το 342 μ.Χ. Ήταν αντίπαλος του ρήτορα Λιβάνιου και κατά τη διάρκεια της θητείας του ως ανθυπάτου υποστήριξε τις κατηγορίες των αντιπάλων του Λιβάνιου, κατηγορώντας τον για άσκηση μαγείας και προδοσία, αναγκάζοντάς τον έτσι να εγκαταλείψει την Κωνσταντινούπολη.

Αν και ήταν επαρχιακός της ανατολικής περιοχής, του ανατέθηκε ο διπλός ρόλος του πραιτωριανού έπαρχου της Ιταλίας (τον οποίο ο Αυτοκράτορας Κώνστας του έδωσε, όταν δημιούργησε τη νέα επαρχία, αποσπώντας την Ιταλία από την πραιτωριανή επαρχία του Ιλλυρικού) καθώς και *[[Πολίαρχος|του επάρχου της πόλης]]* της Ρώμης. Κατείχε αυτές τις θέσεις από τις 12 Ιουνίου 347 έως τις 8 Απριλίου 349. Αυτός ο ασυνήθιστος διορισμός, όχι μόνο αντανακλούσε την ανατροφή του Κώνστα στην Κωνσταντινούπολη, αλλά πιθανότατα ήταν επίσης ενδεικτικός μίας μακροχρόνιας σχέσης με έναν έμπιστο υφιστάμενο. Το 348 μ.Χ. ο Λιμένιος, ως έπαρχος της πόλης, πιθανώς εόρτασε τους Κοσμικούς Αγώνες στο όνομα του Αυτοκράτορα, καθώς ο Κώνστας απουσίαζε από τη Ρώμη.

Κατά τη διάρκεια της θητείας του ως πραιτωριανού επάρχου, έλαβε μία σειρά από αυτοκρατορικούς νόμους προς εφαρμογή. Ένας, με ημερομηνία 28 Μαρτίου 349, είχε ως στόχο τη διατήρηση κιόνων και μνημείων, καθώς και την αποτροπή της παραβίασης τάφων στην πόλη της Ρώμης. Ένας άλλος, με ημερομηνία 12 Φεβρουαρίου 349, έδωσε εντολή στον Λιμένιο να καταπολεμήσει τους παραχαράκτες.

Το 349 μ.Χ. ο Λιμένιος διορίστηκε *[[Ύπατος (Αρχαία Ρώμη)|ύπατος]]* μαζί με τον Aκόνιο Κατουλίνο Φιλομάτιο.

Ένας ειδωλολάτρης, ο Λιμένιος απεβίωσε στις 8 Απριλίου 349, κατά τη διάρκεια τής θητείας του ως υπάτου.

## Παραπομπές


## Πηγές
* Chenault, Robert R., *Rome Without Emperors: The Revival of a Senatorial City in the Fourth Century CE.* (2008)
* Martindale, J. R.; Jones, A. H. M, *The Prosopography of the Later Roman Empire*, Vol. I AD 260–395, Cambridge University Press (1971)
* Story, Joseph, *Commentaries on the Conflict of Laws, Foreign and Domestic, in Regard to Contracts, Rights, and Remedies, and Especially in Regard to Marriages, Divorces, Wills, Successions, and Judgements* (1841)

Κατηγορία:Πολίαρχοι Ρώμης
Κατηγορία:Έπαρχοι της Κωνσταντινούπολης
Κατηγορία:Ρωμαίοι ύπατοι του 4ου αιώνα
Τίτος Φλάβιος Ποστούμιος Τιτιανός

Ο **Τίτος Φλάβιος Ποστούμιος Τιτιανός**, λατιν.: *Titus Flavius Postumius Titianus* (άκμασε τέλη τού 3ου, και τον 4ο αι. μ.Χ.) ήταν Ρωμαίος πολιτικός, που υπηρέτησε ως συγκλητικός και αντικαταστάτης ύπατος.

## Βιογραφία
Ο Πόστουμιος Τιτιανός ήταν μέλος του γένους των Ποστουμίων του 3ου αι., το οποίο δεν καταγόταν από την ομώνυμη δημοκρατική οικογένεια. Στην αρχή της σταδιοδρομίας του ήταν υποψήφιος για την Αυτοκρατορία για τα αξιώματά του τού ταμία και του πραίτορα. Πριν από το έτος 291, ήταν είτε ύπατος είτε ίσως *adlectus inter consuales*.

Γύρω στο 291/292, ο Ποστούμιος Τιτιανός διορίστηκε *corrector Transpadanae cognoscens vice sacra* και *electus ad iudicandas sacras appellationes* (διορθωτής της Εντεύθεν των Άλπεων Γαλατίας και ο αξιωματούχος που ήταν υπεύθυνος για τη διαχείριση των αυτοκρατορικών δικαστικών καθηκόντων και την εκτέλεση της θέλησης του Αυτοκράτορα). Κατά τη διάρκεια αυτής της περιόδου, έκτισε και αφιέρωσε έναν ναό στον Ανίκητο Ήλιο (Sol Invictus) στο Κόμον.

Το 292/293, ήταν ο c*orrector [[Καμπανία (Ιταλία)|Campaniae]],* και ήταν ο πρώτος αξιωματούχος που υπηρέτησε με αυτή την ιδιότητα. Ακολούθησε το 293/294 ή το 294/295 η τοποθέτησή του ως *consularis aquarum et miniciae* (αξιωματούχος με ανθυπατική εξουσία υπεύθυνος για τη συντήρηση των υδραγωγείων και την εισαγωγή σιτηρών στη Ρώμη). Προσέλαβε ως βοηθό του έναν Τίτο Αίλιο Ποιμένιο, ο οποίος έγραψε μία επιγραφή προς τιμήν του Ποστουμίου Τιτιανού, όταν ολοκλήρωσε την τοποθέτησή του.

Από τον Ιούλιο του 295 έως τον Ιούλιο του 296, ήταν ανθύπατος (κυβερνήτης) της Ανθυπατικής Αφρικής, αντικαθιστώντας τον Κάσσιο Δίωνα. Στη συνέχεια, το 301, διορίστηκε *[[Ύπατος (Αρχαία Ρώμη)|ύπατος πρότερος]]* μαζί με τον Βίριο Νεποτιανό. Τέλος, διορίστηκε *[[Πολίαρχος|έπαρχος της πόλης]]* της Ρώμης, θέση που κατείχε από τις 12 Φεβρουαρίου 305 έως τις 19 Μαρτίου 306.

Πριν από το 295 είχε διοριστεί σε δύο ιερατικές θέσεις, αυτή του οιωνοσκόπου και *του pontifex dei Solis*. Αργότερα στη σταδιοδρομία του, ο Ποστούμιος Τιτιανός ανέλαβε έναν άλλο θρησκευτικό ρόλο, αυτόν του *duodecemvir urbis Romae* (έναν σύλλογο που δημιουργήθηκε σε σχέση με τον ναό της Αφροδίτης και της Ρώμης, που είχε αφιερώσει ο Αδριανός το 135 μ.Χ.). Συνέχισε να υπηρετεί τα ιερατικά του καθήκοντα κατά τη βασιλεία του Κωνσταντίνου Α΄. Κάποια στιγμή, ήταν επίσης ο έφορος της Λυών, τού Κάλε και μίας άλλης, μη προσδιορισμένης πόλης. Ο Ποστούμιος Τιτιανός περιγράφεται επίσης ως ρήτορας.

Ο Ποστούμιος Τιτιανός ήταν ο τελευταίος, που κλήθηκε δις ύπατος (*consul II),* *επειδή* επέτυχε να γίνει αντικαταστάτης ύπατος και μετά κανονικός ύπατος.

## Παραπομπές


## Αναφορές
* Martindale, JR· Jones, AH M, *Η Προσωπογραφία της Ύστερης Ρωμαϊκής Αυτοκρατορίας*, Τόμος I μ.Χ. 260–395, Cambridge University Press (1971)
* Mennen, Inge, *Δύναμη και κοινωνική θέση στη Ρωμαϊκή Αυτοκρατορία, 193-284 μ.Χ.* (2011)

Κατηγορία:Πολίαρχοι Ρώμης
Κατηγορία:Ύπατοι της Ρωμαϊκής Αυτοκρατορίας
Κατηγορία:Φλάβιοι
Κατηγορία:Ρωμαίοι του 4ου αιώνα
Κατηγορία:Ρωμαίοι του 3ου αιώνα
Σάκης (όνομα)

Το **Σάκης** είναι ένα ελληνικό ανδρικό όνομα, που χρησιμοποιείται ως χαϊδευτικό διαφόρων ονομάτων, όπως Αθανάσιος, Αλέξιος, Αναστάσιος, Βλάσιος, Διονύσιος, Εύδοξος, Ζήσης, Ησαΐας, Θεοδόσιος, Μανούσος, Οδυσσεύς, Παΐσιος, Σάββας. 
[μικρογραφία|[Σάκης Αρναούτογλου]]
[μικρογραφία|[Σάκης Ρουβάς]]

## Άτομα με το όνομα Σάκης
* Σάκης Αναστασιάδης (Αθανάσιος Αρναούτογλου, 1961-), Έλληνας ποδοσφαιριστής και προπονητής 
* Σάκης Αρναούτογλου (Αθανάσιος Αρναούτογλου, 1971-), Έλληνας τηλεπαρουσιαστής και πολιτικός 
* Σάκης Γιαννακόπουλος (Διονύσιος Γιαννακόπουλος, 1982-), Έλληνας καλαθοσφαιριστής και βοηθός προπονητή 
* Σάκης Ζελίδης (Αθανάσιος Ζελίδης, 1954-1985), Έλληνας ποδοσφαιριστής 
* Σάκης Ιωαννίδης (Αθανάσιος Ιωαννίδης, 1983-), Έλληνας πολιτικός  
* Σάκης Καράγιωργας (Διονύσιος Καράγιωργας, 1930-1985), Έλληνας οικονομολόγος και πανεπιστημιακός 
* Σάκης Κεχαγιόγλου (1961-), Έλληνας ποινικολόγος 
* Σάκης Κουβάς (Αθανάσιος Κουβάς, 1946-), Έλληνας ποδοσφαιριστής 
* Σάκης Μανιάτης (1944-), Έλληνας σκηνοθέτης, παραγωγός και διευθυντής φωτογραφίας 
* Σάκης Μπουλάς (1954-2014), Έλληνας ηθοποιός, τραγουδιστής, στιχουργός και τηλεπαρουσιαστής 
* Σάκης Παπανικολάου (Αθανάσιος-Θεόδωρος Παπανικολάου, 1933-2022), Έλληνας τραγουδιστής, συνθέτης και ηθοποιός 
* Σάκης Ρουβάς (Αναστάσιος Ρουβάς, 1972-), Έλληνας τραγουδιστής, τηλεπαρουσιαστής και επιχειρηματίας 
* Σάκης Σερέφας (1960-), Έλληνας λογοτέχνης και ιστορικός μελετητής 
* Σάκης Τανιμανίδης (Αθανάσιος Τανιμανίδης, 1981-), Έλληνας τηλεπαρουσιαστής 
* Σάκης Τόλης (Αθανάσιος Τόλης, 1972-), Έλληνας μουσικός και τραγουδιστής (Rotting Christ) 
* Σάκης Τσιλίκης (1947-), Έλληνας συνθέτης 
* Σάκης Τσιώλης (Αθανάσιος Τσιώλης, 1959-), Έλληνας ποδοσφαιριστής και προπονητής 

## Φανταστικά πρόσωπα

* Σάκης (Γιώργος Διαλεγμένος), ο μόνος από τους νωθρούς κατοίκους ενός παλιού αρχοντικού που προσπαθεί να ξεφύγει από την αδράνεια, στην ταινία *[[Οι τεμπέληδες της εύφορης κοιλάδας]]* (1978) του Νίκου Παναγιωτόπουλου 
* Σάκης (Χρήστος Στέργιογλου), η περσόνα του πολιτικού Γιάννη Δραγασάκη στην ελληνογαλλική πολιτική ταινία ''Ενήλικοι στην αίθουσα'' (2019) του Κώστα Γαβρά και στο βιβλίο *Ανίκητοι ηττημένοι - Για μια ελληνική άνοιξη μετά από ατελείωτους μνημονιακούς χειμώνες* (*Adults in the Room: My Battle with Europe's Deep Establishment*, 2015) του Γιάνη Βαρουφάκη 
* Σάκης (Αντώνης Κοτζιάς) δολοφόνος που δρα για λογαριασμό μιας ομάδας γκάνγκστερ, στη μαύρη κωμωδία *[[Η μπαλάντα της τρύπιας καρδιάς]]* (2020) του Γιάννη Οικονομίδη 
* Σάκης Μουτούσης (Φαίδων Γεωργίτσης), δραπέτης από τη φυλακή που εκβιάζει την πρώην ερωμένη του (Μαίρη Χρονοπούλου), στη δραματική ταινία *[[Το παρελθόν μιας γυναίκας]]* (1968) που σκηνοθέτησε ο Γιάννης Δαλιανίδης σε σενάριο του από τον Νίκο Φώσκολο 

## Παραπομπές

Κατηγορία:Ανδρικά ελληνικά ονόματα
Κατηγορία:Υποκοριστικά ονόματα
Κόιντος Νίνιος Άστα

Ο **Κόιντος Νίνιος Άστα**, λατιν.: *Quintus Ninnius Hasta* ήταν Ρωμαίος συγκλητικός, ο οποίος δραστηριοποιήθηκε κατά τη διάρκεια της βασιλείας του Τραϊανού. Διετέλεσε ύπατος το 114 με συνεργάτη τον Πόπλιο Μανίλιο Βοπίσκο Βικινιλιανό. Είναι γνωστός αποκλειστικά από επιγραφές.

Οι Νίνιοι φαίνεται να ήταν μία οικογένεια με καταγωγή από την Ιταλία. Ο Ρόναλντ Σάυμ είναι βέβαιος ότι αυτή η οικογένεια προήλθε από την Καμπανία. Ο Άστα έχει ταυτοποιηθεί ως γιος του ομώνυμου υπάτου του 88, και πιθανώς πατέρας του Κόιντου Νίνιου Αστιανού, υπάτου το 160. Αναφέρεται στον *[[Πανδέκτης|Πανδέκτη]]* (Digesta) του Ιουστινιανού Α΄ ως ανθύπατος (κυβερνήτης), αλλά δεν είναι σαφές αν η επαρχία ήταν η Ασία ή η Αφρική. Ο Σάυμ, σημειώνοντας ότι υπάρχουν μόνο τέσσερα κενά στη σειρά των κυβερνητών της Ασίας από το έτος 100 έως το 138, και παρέχει ονόματα για όλους εκτός από τη θητεία 127/128, ορίζει τον Άστα ως ανθύπατο της Αφρικής για την κατά τα άλλα κενή θητεία 128/129.

## Παραπομπές


Κατηγορία:Ρωμαίοι ύπατοι του 1ου αιώνα
Παρακολούθηση κοινωνικών μέσων

Η **παρακολούθηση κοινωνικών μέσων** (αγγλ. *social media monitoring*) είναι η διαδικασία συστηματικής παρατήρησης, συλλογής και ανάλυσης περιεχομένου που δημοσιεύεται σε πλατφόρμες κοινωνικής δικτύωσης, όπως Facebook, Instagram X (Twitter), LinkedIn, κτλ, με σκοπό την κατανόηση τάσεων, την αξιολόγηση κοινής γνώμης ή την αναγνώριση θεμάτων ενδιαφέροντος . Αποτελεί υποκατηγορία της ευρύτερης πρακτικής της **κοινωνικής ακρόασης** (*αγγλ.* *social listening*), η οποία περιλαμβάνει και την εξαγωγή συμπερασμάτων για στρατηγικό σχεδιασμό.

## Χρήσεις
Η παρακολούθηση κοινωνικών μέσων χρησιμοποιείται από:

* **Επιχειρήσεις**, για την αξιολόγηση της ικανοποίησης πελατών, τη διαχείριση φήμης και την αναγνώριση εμπορικών ευκαιριών.
* **Δημοσιογράφους και ερευνητές**, για την ανάλυση θεμάτων επικαιρότητας και κοινωνικών τάσεων.
* **Κυβερνητικούς και [[Μη κυβερνητική οργάνωση|μη κυβερνητικούς οργανισμούς]]**, για την ανίχνευση κρίσεων, την παρακολούθηση θεμάτων δημόσιας υγείας ή την καταγραφή κοινωνικών κινημάτων.

## Μέθοδοι
Η παρακολούθηση μπορεί να πραγματοποιηθεί:

* **Χειροκίνητα**, μέσω αναζήτησης και ανάγνωσης σχετικού περιεχομένου.
* **Αυτόματα**, με τη χρήση λογισμικού που αναλύει λέξεις-κλειδιά, hashtags, αναφορές εμπορικών σημάτων ή συναισθηματικού τόνου.

## Δείτε επίσης

* Μέσα Κοινωνικής Δικτύωσης
* Ανάλυση συναισθήματος
* Μεγάλα δεδομένα

## Παραπομπές
Μαρία Ραφαηλίδου

Η **Μαρία Ραφαηλίδου** (Αμπελόκηποι Θεσσαλονίκης, 2007) είναι Ελληνίδα αθλήτρια του στίβου, που ειδικεύεται στη σφαιροβολία και η οποία θεωρείται από τα μεγαλύτερα ταλέντα του ελληνικού στίβου.

## Καριέρα
Γεννήθηκε και μεγάλωσε στη Θεσσαλονίκη, ενώ ξεκίνησε από πολύ μικρή ηλικία τον κλασικό αθλητισμό, μετά από παρότρυνση του πατέρα της.

Από τα πρώτα της βήματα έδειξε το ταλέντο της, αγωνιζόμενη με τον σύλλογο της Θεσσαλονίκης, ΑΠΣ Πυγμή. Σημαντικό ρόλο στην εξέλιξή της έπαιξε ο προπονητής της και πατέρας της, Γιάννης Ραφαηλίδης, παλιός αθλητής της σφυροβολίας.

Στο Ευρωπαϊκό Πρωτάθλημα Κ20 του 2025, που διεξήχθη στο Τάμπερε της Φινλανδίας, κατέκτησε το χρυσό μετάλλιο με βολή στα 16,16 μέτρα, σημειώνοντας την καλύτερη επίδοση στον αγώνα και χαρίζοντας στην Ελλάδα το πρώτο της μετάλλιο στο αγώνισμα της σφαιροβολίας γυναικών σε Ευρωπαϊκό επίπεδο. Στην πρώτη της προσπάθεια, η Ραφαηλίδου σημείωσε 15,58 μέτρα, ακολουθούμενη από 15,28 μέτρα, και στην τρίτη βολή έφτασε στα 16,16 μέτρα, εξασφαλίζοντας τη νίκη.

Το 2024 είχε επίσης διακριθεί στο Ευρωπαϊκό Πρωτάθλημα Κ18, όπου κατέκτησε επίσης το χρυσό μετάλλιο. Η Ραφαηλίδου κατέχει το πανελλήνιο ρεκόρ Κ18 στη σφαιροβολία με 18,70 μέτρα, επίδοση που σημείωσε στο Πανελλήνιο Πρωτάθλημα Κ18 στην Πάτρα τον Ιούνιο 2024 και χρίστηκε πρωταθλήτρια Ελλάδας στις γυναίκες.

Τον Μάιο 2025, η Ραφαηλίδου, μετά από πρόταση, επέλεξε τις ΗΠΑ για προπτυχιακές σπουδές, έχοντας εξασφαλίσει πλήρη υποτροφία από πανεπιστήμιο στο Κάνσας.
 
## Παραπομπές


Κατηγορία:Έλληνες αθλητές του στίβου
Κατηγορία:Κάτοχοι μεταλλίων του Ευρωπαϊκού Πρωταθλήματος Στίβου
Calzedonia

Η **Oniverse Holding S.p.A**., γνωστή ως **Oniverse** (πρώην C**alzedonia Group**), είναι ιταλική εταιρεία μόδας με έδρα το Ντοσομπουόνο, κοντά στη Βερόνα. Ιδρύθηκε το 1986 από τον Sandro Veronesi. Ο όμιλος λειτουργεί πολλαπλές μάρκες μόδας και lifestyle και λειτουργεί μέσω ενός δικτύου πάνω από 5.700 μονοσήμαντα καταστήματα σε 55 χώρες (2025). Οι κύριες μάρκες της είναι οι Calzedonia, Intimissimi, Intimissimi Uomo και Tezenis, που ειδικεύονται σε εσώρουχα, μαγιό, καλσόν και κολάν. Επίσης μερικές από τις επωνυμίες επικεντρώνονται και στα ιταλικά κρασιά αλλα και τα πολυτλείς θαλαμηγούς.

## Παραπομπές


Κατηγορία:Ιταλικά εμπορικά σήματα
Κατηγορία:Καταστήματα μόδας
Στάδιο Τότεναμ Χότσπερ

Το **Στάδιο Τότεναμ Χότσπερ** (*Tottenham Hotspur Stadium*) είναι η έδρα της ομάδας της Πρέμιερ Λιγκ Τότεναμ Χότσπερ στο Βόρειο Λονδίνο, αντικαθιστώντας το προηγούμενο γήπεδο του συλλόγου, το Γουάιτ Χαρτ Λέιν. 

Με χωρητικότητα 62.850 θεατών, είναι το τρίτο μεγαλύτερο γήπεδο ποδοσφαίρου στην Αγγλία και το μεγαλύτερο γήπεδο συλλόγων στο Λονδίνο. Έχει σχεδιαστεί ώστε να φιλοξενεί πολλά διαφορετικά είδη εκδηλώσεων και είναι η μόνιμη έδρα του NFL στο Ηνωμένο Βασίλειο. Διαθέτει τον πρώτο στον κόσμο αγωνιστικό χώρο που χωρίζεται και σύρεται μηχανικά, αποκαλύπτοντας από κάτω ένα δεύτερο, συνθετικό γήπεδο. Έτσι, το στάδιο μπορεί γρήγορα να μετατραπεί για αγώνες NFL, συναυλίες ή άλλες μεγάλες διοργανώσεις.

Η κατασκευή του σταδίου ξεκίνησε ως το κεντρικό έργο του Northumberland Development Project, που προοριζόταν να αποτελέσει τον καταλύτη για ένα 20ετές σχέδιο αναζωογόνησης της περιοχής του Τότεναμ.  Το έργο καλύπτει την τοποθεσία του πλέον κατεδαφισμένου γηπέδου Γουάιτ Χαρτ Λέιν και γειτονικές εκτάσεις. Η ιδέα τέθηκε σε ισχύ το 2007 και ανακοινώθηκε το 2008, αλλά αναθεωρήθηκε αρκετές φορές, ενώ η κατασκευή, που αντιμετώπισε διαμάχες και καθυστερήσεις, ξεκίνησε τελικά το 2015. Το στάδιο εγκαινιάστηκε στις 3 Απριλίου 2019 με μια τελετή πριν από τον πρώτο αγώνα της Πρέμιερ Λιγκ που διεξήχθη εκεί.

Το όνομα «Στάδιο Τότεναμ Χότσπερ» προοριζόταν να είναι προσωρινό, με σκοπό την πώληση των δικαιωμάτων ονομασίας σε έναν χορηγό, αλλά δεν έχει ακόμη μετονομαστεί. Το στάδιο αναφέρεται μερικές φορές ως **New White Hart Lane** από τους οπαδούς και από ορισμένα μέσα ενημέρωσης.

## Παραπομπές


Κατηγορία:Τότεναμ Χότσπερ
Κατηγορία:Αθλητικές εγκαταστάσεις στο Λονδίνο
Καθηγητής

Ο **καθηγητής** είναι πρόσωπο που διδάσκει επαγγελματικά σε εκπαιδευτικό πλαίσιο. Στην σύγχρονη ελληνική γλώσσα χρησιμοποιείται κυρίως για τους διδάσκοντες στην δευτεροβάθμια και τριτοβάθμια εκπαίδευση, σε αντιδιαστολή προς τον **δάσκαλο**, που αναφέρεται κυρίως στην πρωτοβάθμια εκπαίδευση.

## Ετυμολογία
Η λέξη προέρχεται από το αρχαίο ρήμα **καθηγέομαι** (ή ιωνικό **κατηγέομαι**), που σήμαινε «προηγούμαι, καθοδηγώ, διδάσκω, εξηγώ».  Στην νεοελληνική, σύμφωνα με τον Μπαμπινιώτη, η λέξη **καθηγητής** σχηματίστηκε από το ρήμα με την κατάληξη -τής, αντί του αναμενόμενου *καθηγησία, πιθανώς υπό την επίδραση του ουσιαστικού **ηγεσία**.

## Διαφορά με τον όρο «δάσκαλος»
Ο όρος **δάσκαλος** δηλώνει κυρίως τον εκπαιδευτικό της πρωτοβάθμιας εκπαίδευσης, ενώ ο όρος **καθηγητής** αφορά τους διδάσκοντες στην δευτεροβάθμια (π.χ. γυμνάσια, λύκεια) και τριτοβάθμια εκπαίδευση (πανεπιστήμια). Η διάκριση αυτή υφίσταται τόσο στην καθομιλουμένη όσο και στην νομοθεσία περί εκπαίδευσης.

## Νομικό πλαίσιο στην Ελλάδα
Στην ελληνική νομοθεσία, ο όρος «καθηγητής» χρησιμοποιείται για τους μόνιμους ή αναπληρωτές εκπαιδευτικούς της δευτεροβάθμιας εκπαίδευσης, καθώς και για τα μέλη ΔΕΠ των πανεπιστημίων (π.χ. καθηγητής πρώτης βαθμίδας, αναπληρωτής καθηγητής, επίκουρος καθηγητής).  Για την δευτεροβάθμια εκπαίδευση, οι οργανικές θέσεις, τα προσόντα διορισμού και οι διαδικασίες μετάθεσης καθηγητών ρυθμίζονται από τον Νόμο 1566/1985 και μεταγενέστερες τροποποιήσεις.

## Δείτε επίσης

* Διδασκαλία

## Παραπομπές


## Βιβλιογραφία

* Γεώργιος Μπαμπινιώτης, *Λεξικό της Νέας Ελληνικής Γλώσσας*, Κέντρο Λεξικολογίας, ΣΤ έκδ., 2005, ISBN 9789609582254.
* LIDDELL & SCOTT, *Λεξικό της Αρχαίας Ελληνικής Γλώσσας* (Επιτομή του Μεγάλου Λεξικού, εκδ. Πελεκάνος 2007), Κέντρο Ελληνικής Γλώσσας, online.
Οι εραστές

***Οι εραστές*** (ιταλ.: *Gli innamorati*) είναι Ιταλική δραματική ταινία του 1956 σε σκηνοθεσία του Μάουρο Μπολονίνι. Το σενάριο γράφτηκε από τον ίδιο τον σκηνοθέτη, σε συνεργασία με τους Πασκουάλε Φέστα Καμπανίλε, Μασίμο Φραντσιόσα και Τζουζέπε Μανγκιόνε. Πρωταγωνιστούν οι Αντονέλλα Λουάλντι, Φράνκο Ιντερλένγκι, Σέρτζιο Ραϊμόντι και Βαλέρια Μορικόνι.

## Πλοκή

Για να συμπληρώσει το εισόδημά του, ο Νάντο, ιδιοκτήτης ενός μηχανουργείου, αφιερώνεται σε φωτογραφικά μυθιστορήματα, προκαλώντας τη ζήλια της φίλης του, Μαρίζας. Ο Οτέλο, που εργάζεται ως κομμωτής, αγαπάει ειλικρινά την Αντριάνα, την αδερφή του Νάντο, αλλά είναι αρραβωνιασμένη με τον Φράνκο, ο οποίος ενδίδει στις κολακείες της αδερφής του Ινές, ιδιοκτήτριας με τον σύζυγό της, τον Τσέζαρε, του γειτονικού εστιατορίου. Η Ινές, βαριεστημένη να μένει σπίτι, πηγαίνει σε μια αίθουσα χορού, παρά την αντίθεση του συζύγου της, και συναντά τον Φράνκο με τον οποίο χορεύει, και η Αντριάνα καταφέρνει επιτέλους να αρραβωνιαστεί τον Οτέλο. Ο Φράνκο προσπαθεί με κάθε τρόπο να κερδίσει πίσω την Αντριάνα και χάρη σε μια βόλτα με μοτοσικλέτα οι δυο τους συμφιλιώνονται.

## Διανομή ρόλων
*Αντονέλλα Λουάλντι -  Αντριάνα Λατίνι
*Φράνκο Ιντερλένγκι  - Φράνκο
*Τζίνο Τσέρβι - Τσέζαρε
*Βαλέρια Μορικόνι - Μαρίσα
*Κοζέτα Γκρέκο - Ινές
*Σέρτζιο Ραϊμόντι - Νάντο Λατίνι
*Νίνο Μανφρέντι - Οτέλο
*Ντέσιμο Κριστιάνι - Λουτσιάνο
*Νίνο Μαρίνο - Άλντο
*Αλεσάντρα Πανάρο - Μαρτσέλα

## Κυκλοφορία
Η ταινία παρουσιάστηκε στο επίσημο διαγωνιστικό τμήμα στο Φεστιβάλ Κινηματογράφου των Καννών του 1956. Η ταινία έκανε πρεμιέρα στις  27 Ιανουαρίου 1956 στην Ρώμη. 

## Παραπομπές


## Εξωτερικοί σύνδεσμοι
* 

Κατηγορία:Ταινίες του 1956
Κατηγορία:Ιταλικές ταινίες της δεκαετίας 1950
Κατηγορία:Γαλλικές ταινίες της δεκαετίας 1950
Κατηγορία:Ιταλικές δραματικές ταινίες
Κατηγορία:Ταινίες γυρισμένες στη Ρώμη
Κατηγορία:Ιταλόφωνες ταινίες
Κατηγορία:Ιταλικές ασπρόμαυρες ταινίες
Κατηγορία:Ταινίες σε σκηνοθεσία Μάουρο Μπολονίνι
Calvin Klein

Η **Calvin Klein Inc.**  είναι αμερικανική αλυσίδα μόδας που διαθέτει τα επώνυμα προϊόντα της παγκοσμίως. Η εταιρεία, η οποία έγινε διάσημη για τις σειρές εσωρούχων και τζιντη δεκαετία του 1980, ειδικεύεται σε έτοιμα ρούχα μαζικής αγοράς και για τα δύο φύλα αλλά και όλες τις ηλικιακές ομάδες, καθώς και σε δερμάτινα προϊόντα, αξεσουάρ και παπούτσια lifestyle, έπιπλα σπιτιού, αρώματα/καλλυντικά, γυαλιά, κοσμήματα και ρολόγια. Το τμήμα μόδας υψηλής ποιότητας, το οποίο αντιπροσώπευε το κορυφαίο επίπεδο των διαφόρων υπο-εμπορικών σημάτων Calvin Klein, σταμάτησε να λειτουργεί το 2019.

Η εταιρεία ιδρύθηκε από τον σχεδιαστή Κάλβιν Κλάιν και τον παιδικό του φίλο, Barry K. Schwartz, το 1968 και εξαγοράστηκε από την PVH Corp. για συνολικά 700 εκατομμύρια δολλάρια το 2003. Έχει την έδρα της στο Midtown του Μανχάταν, στη Νέα Υόρκη. Το 2013, η PVH αγόρασε τον όμιλο Warnaco, έναν από τους μεγαλύτερους δικαιοδόχους της Calvin Klein, για 2.8 δισεκατομμύρια δολλάρια ΗΠΑ. Οι παγκόσμιες πωλήσεις με την επωνυμία Calvin Klein, συμπεριλαμβανομένων των πωλήσεων από τους δικαιοδόχους της ετικέτας, ανήλθαν σε 9.3 δισεκατομμύρια δολλάρια ΗΠΑ το 2022.

## Παραπομπές


Κατηγορία:Αμερικανικά εμπορικά σήματα
Κατηγορία:Καταστήματα μόδας
GAP

Η **Gap, Inc.**, κοινώς γνωστή ως Gap Inc., είναι αμερικανική πολυεθνική εταιρεία πώλησης ενδυμάτων και αξεσουάρ. Η Gap ιδρύθηκε το 1969 από τους Donald Fisher και Doris F. Fisher και έχει την έδρα της στο Σαν Φρανσίσκο της Καλιφόρνια. Η εταιρεία λειτουργεί τέσσερα κύρια τμήματα: την ομώνυμη Gap, την *Banana Republic*, την *Old Navy* και την *Athleta*. Στις αρχές του 2023, η Gap απασχολούσε περίπου 95.000 άτομα.

Η οικογένεια Fisher παραμένει συμμετέχουσα στην εταιρεία, κατέχοντας συλλογικά μεγάλο μέρος των μετοχών της. Ο Donald Fisher ήταν πρόεδρος του διοικητικού συμβουλίου μέχρι το 2004. Η σύζυγος του Fisher και ο γιος τους, Robert J. Fisher, είναι επίσης μέλη του διοικητικού συμβουλίου της Gap. Ο Ρόμπερτ διαδέχθηκε τον πατέρα του ως πρόεδρος το 2004 και ήταν προσωρινά Διευθύνων Σύμβουλος μετά την παραίτηση του Πολ Πρέσλερ το 2007, πριν τον διαδεχθεί ο Γκλεν Κ. Μέρφι μέχρι το 2014. Από τον Φεβρουάριο του 2015 έως τον Νοέμβριο του 2019, ο Αρτ Πεκ ήταν Διευθύνων Σύμβουλος της Gap Inc., μέχρι που αντικαταστάθηκε από τη Σόνια Σίνγκαλ τον Μάρτιο του 2020. Η Σίνγκαλ παραιτήθηκε τον Ιούλιο του 2022, με τον εκτελεστικό πρόεδρο Μπομπ Μάρτιν ως προσωρινό Διευθύνοντα Σύμβουλο. Τον Φεβρουάριο του 2024, η Gap διόρισε τον Αμερικανό σχεδιαστή μόδας Ζακ Πόζεν ως Δημιουργικό Διευθυντή της Gap και ως Γενικό Δημιουργικό Διευθυντή για την Old Navy.

## Παραπομπές


Κατηγορία:Αμερικανικά εμπορικά σήματα
Κατηγορία:Καταστήματα μόδας
GUESS

Η **Guess Inc.** είναι αμερικανική εταιρεία ένδυσης. Η Guess διαθέτει  αξεσουάρ μόδας, όπως ρολόγια, κοσμήματα, αρώματα, τσάντες και παπούτσια.

Η Guess ξεκίνησε το 1981 ως ένα περιοδικό μόδας και στυλ που ξεκίνησαν οι Georges, Maurice, Armand και Paul Marciano. Τα αδέρφια στράφηκαν στην πώληση τζιν με ελαφρύ, εφαρμοστό τζιν και φερμουάρ στους αστραγάλους. Το 1985, εισήγαγε τις εμβληματικές της ασπρόμαυρες διαφημίσεις, οι οποίες στη συνέχεια κέρδισαν πολλά βραβεία σχεδιασμού. Ανάμεσα στα μοντέλα μόδας της ήταν πολλά supermodels, πολλά από τα οποία απέκτησαν για πρώτη φορά εξέχουσα θέση μέσω αυτών των διαφημιστικών καμπανιών. Στην ταινία του Ρόμπερτ Ζεμέκις του 1985, το *[[Επιστροφή στο Μέλλον]]*, ο Μάρτι Μακ Φλάι (Μάικλ Τζ. Φοξ) φορούσε δερμάτινα της Guess.

## Παραπομπές


Κατηγορία:Αμερικανικά εμπορικά σήματα
Κατηγορία:Καταστήματα μόδας
Gant

Η **Gant Inc.**, είναι μια σουηδική επωνυμία ενδυμάτων, με έδρα τη Στοκχόλμη. Η εταιρεία ιδρύθηκε το 1949 από τον Bernard Gantmacher και αρχικά εδρεύει στο Νιου Χέιβεν του Κονέκτικατ. Η Gant δραστηριοποιείται σε 70 αγορές και τα προϊόντα της διατίθενται σε πάνω από 4.000 καταστήματα.  Η εταιρεία διαθέτει τρεις διαφορετικές συλλογές: GANT, GANT Diamond G και GANT Rugger.

## Παραπομπές


Κατηγορία:Σουηδικά εμπορικά σήματα
Κατηγορία:Καταστήματα μόδας
Εσκοντίτα, η γυναίκα της νύχτας

To ***Εσκοντίτα, η γυναίκα της νύχτας*** (Πρωτότυπος τίτλος: *La escondida*) είναι Μεξικανική δραματική ταινία του 1956 σε σκηνοθεσία του Ρομπέρτο Γκαβαλδόν. Βασίζεται στο ομώνυμο μυθιστόρημα που έγραψε ο Μιγκέλ Λίρα το 1947 και διασκευάστηκε από τους Γκούνθερ Γκέρτσο και Χοσέ Ρεβουέλτας, και αποτελεί μέρος της κινηματογραφικής παραγωγής της Χρυσής Εποχής του μεξικανικού κινηματογράφου.

Παρουσιάστηκε στο επίσημο διαγωνιστικό τμήμα του 9ου Φεστιβάλ Κινηματογράφου των Καννών.

Η ταινία διαδραματίζεται την εποχή της Μεξικανικής Επανάστασης και ο ιστορικός λόγος είναι παρών στην αφήγηση των χαρακτήρων. Η υπόθεση επικεντρώνεται στη χασιέντα ντελ Βέργκελ της Τλαξκάλα (1909), όπου η Γκαμπριέλα (Μαρία Φέλιξ) και ο Φελίπε Ροχάνο (Πέδρο Αρμεντάρις) ερωτεύονται βαθιά. Και οι δύο παιδιά εργατών, σχεδιάζουν να παντρευτούν και βλέπουν το σχέδιό τους να ματαιώνεται όταν χωρίζουν επειδή ο Φελίπε κατηγορεί τον εαυτό του για ένα έγκλημα που της αποδίδεται.

Γυρίστηκε από τις 4 Νοεμβρίου 1955 στα Churubusco Studios και έκανε πρεμιέρα στις 18 Ιουλίου 1956 στον μεξικανικό κινηματογράφο, παραμένοντας σε κυκλοφορία στους κινηματογράφους για έξι εβδομάδες. Στην Ελλάδα κυκλοφόρησε στις 5 Μαΐου 1957 και προβλήθηκε στους κινηματογράφους «Αττικα» και «Ρεξ» της Αθήνας.

## Παραπομπές


## Εξωτερικοί σύνδεσμοι
* 

Κατηγορία:Ταινίες του 1956
Κατηγορία:Μεξικάνικες ταινίες
Κατηγορία:Μεξικανικές δραματικές ταινίες
Κατηγορία:Ισπανόφωνες ταινίες
Κατηγορία:Μεξικανικές ασπρόμαυρες ταινίες
Geox

Η **Geox S.p.A**. είναι ιταλική εταιρεία υποδημάτων και ρούχων αδιάβροχων υφασμάτων.

Η εταιρεία ιδρύθηκε το 1995 από τον Mario Polegato. 

Τον Μάρτιο του 2022, παρά την εισβολή της Ρωσίας στην Ουκρανία, η Geox άνοιξε το 80ό της κατάστημα στη Ρωσία.

## Παραπομπές


Κατηγορία:Ιταλικά εμπορικά σήματα
Κατηγορία:Καταστήματα μόδας
Vans

Η **Vans** (αρχικά ονομαζόταν *Van Doren Rubber Company*) είναι αμερικανική μάρκα ένδυσης, υπόδησης και αξεσουάρ με έδρα το Άναχαϊμ της Καλιφόρνια και ιδιοκτησία της VF Corporation. Η εταιρεία χορηγεί επίσης ομάδες surf, snowboarding, BMX και motocross. Από το 1996 έως το 2019, και ξεκινώντας ξανά το 2025, η μάρκα ήταν ο κύριος χορηγός του ετήσιου μουσικού φεστιβάλ Warped Tour.

## Παραπομπές


Κατηγορία:Αμερικανικά εμπορικά σήματα
Κατηγορία:Καταστήματα μόδας
Σταμάτης Ζαχαρός

Ο **Σταμάτης Ζαχαρός** (γενν. 1976) είναι Έλληνας δημοσιογράφος, τηλεοπτικός παρουσιαστής και σχολιαστής, ο οποίος έχει απασχοληθεί σε διάφορα τηλεοπτικά, ραδιοφωνικά, έντυπα και ηλεκτρονικά μέσα ενημέρωσης. Σήμερα εργάζεται ως παρουσιαστής ενημερωτικής εκπομπής στον τηλεοπτικό σταθμό, One Channel.

## Σταδιοδρομία
Σπούδασε στο τμήμα Οικονομικών Επιστημών του ΕΚΠΑ και στη συνέχεια δραστηριοποιήθηκε στον κλάδο της δημοσιογραφίας. Έκτοτε έχει συνεργαστεί με διάφορα ελληνικά ΜΜΕ, όπως Mega Channel, Το Βήμα, Πρώτο Θέμα, Κεφάλαιο, Forbes, αλλά και τις οικονομικές ειδησεογραφικές ιστοσελίδες, Capital.gr και Euro2day.gr. Επίσης δούλεψε και στον σταθμό Αθήνα 9.84. Στο κανάλι Action 24 παρουσίαζε την εβδομαδιαία πολιτική εκπομπή, *Brainstorming*. Επιπλέον, έχει ενεργή συμμετοχή ως συντονιστής σε συνέδρια με αντικείμενο την πολιτική και την οικονομία.

Αρθρογραφεί τακτικά στην ειδησεογραφική ιστοσελίδα Parapolitika.gr, και είναι επίσης αρθρογράφος στην Athens Voice.

Περιστασιακά ο Ζαχαρός έχει δεχτεί δριμεία κριτική για τον τρόπο δημοσιογραφίας που ασκεί και τις εν γένει θέσεις του.

## Επιχειρηματική δραστηριότητα
Παράλληλα με τη δημοσιογραφική του δραστηριότητα, ο Ζαχαρός συμμετέχει σε εταιρείες που αναλαμβάνουν έργα για δημόσιους φορείς.

Σύμφωνα με το Γενικό Εμπορικό Μητρώο (ΓΕΜΗ), κατέχει ποσοστό 40% στην εταιρεία, THE CUBE ΕΤΑΙΡΕΙΑ ΣΥΜΒΟΥΛΩΝ, η οποία ιδρύθηκε το 2021 και δραστηριοποιείται στον τομέα της εταιρικής επικοινωνίας και της διοργάνωσης εκδηλώσεων. Μεταξύ των πελατών της εταιρείας καταγράφονται υπουργεία, πανεπιστήμια, επιμελητήρια και λοιποί κρατικοί φορείς. Ο κύκλος εργασιών της αυξήθηκε από 150.000 ευρώ το 2021 σε 808.000 ευρώ το 2025.

Τον Μάρτιο του 2026, ο Ζαχαρός συμμετείχε ως ομιλητής στο κυβερνητικό συνέδριο «Athens Alitheia Forum – Confronting Fake News and Toxic Discourse» (10–11 Μαρτίου 2026), που διοργανώθηκε υπό την αιγίδα του κυβερνητικού εκπροσώπου και της Γενικής Γραμματείας Επικοινωνίας. Σύμφωνα με ρεπορτάζ του Solomon, η THE CUBE παρείχε υποστηρικτικές υπηρεσίες στο ίδιο συνέδριο, γεγονός που επιβεβαίωσαν πηγές των διοργανωτών στο ίδιο μέσο. Οι συμβάσεις για το συνέδριο, συνολικού ύψους περίπου 160.000 ευρώ, ανατέθηκαν απευθείας και αναρτήθηκαν στο ΚΗΜΔΗΣ στις 9 Μαρτίου 2026 — μία ημέρα πριν την έναρξη της εκδήλωσης. Η υπόθεση αποτέλεσε αντικείμενο επίκαιρων ερωτήσεων στη Βουλή από βουλευτές του ΣΥΡΙΖΑ-ΠΣ και της Νέας Αριστεράς. 

Επιπλέον, σύμφωνα με το ΓΕΜΗ, ο Ζαχαρός είναι διαχειριστής και κατέχει ποσοστό 34% στην εταιρεία, ΝΟΗΣΙΣ ΙΚΕ', στην οποία ανήκει και η ειδησεογραφική ιστοσελίδα Daily Post. Η σχέση αυτή έγινε αντικείμενο δημόσιας κριτικής το 2024, όταν ο Ζαχαρός παρουσίασε στην εκπομπή του δημοσίευμα της εν λόγω ιστοσελίδας χωρίς να γνωστοποιήσει στο κοινό την ιδιοκτησιακή του σχέση με αυτήν.

## Παραπομπές


Κατηγορία:Έλληνες δημοσιογράφοι του 20ού αιώνα
The North Face

Η **The North Face** είναι  αμερικανική εταιρεία προϊόντων αναψυχής. Η North Face παράγει ενδύματα, υποδήματα και σχετικό εξοπλισμό για υπαίθριες δραστηριότητες. Ιδρύθηκε το 1968 για να προμηθεύει ορειβάτες,, το λογότυπο της εταιρείας  είναι εμπνευσμένο από το Half Dome, έναν βραχώδη σχηματισμό που υψώνεται πάνω από 2.700 μέτρα πάνω από την επιφάνεια της θαλάσσης στο Εθνικό πάρκο Γιοσέμιτι. Το 2000, εξαγοράστηκε από την VF Corporation.

## Παραπομπές


Κατηγορία:Αμερικανικά εμπορικά σήματα
Κατηγορία:Καταστήματα μόδας